En sommerdag i 2014 leger Marianne Nielsen fra Slagelse med sine to børnebørn på stranden ved Sjællands Odde.

Pludselig ser hun en skygge ud af øjenkrogen. Skyggen, viser det sig, er en 150 meter lang, skummende kæmpebølge, som kommer rullende ind mod stranden.

Den får fat i en lille træjolle, som ligger i vandkanten, og slynger den ind i Marianne Nielsens ben.

- Der er jeg ikke i tvivl om, at der er noget galt. Og det viser sig også senere, at min ene knogle under knæet er flækket, siger hun.

Har stadig mén efter ulykken

I dag er det 21 måneder siden, og Marianne Nielsens knæ er ikke for alvor blevet bedre. Det kan ende med, at hun skal have en skinne indopereret, og at hun også skal have et nyt knæ.

Derfor har hun valgt at trække Mols-Linien i retten. I løbet af de næste par dage skal dommere og nævninge derfor tage stilling til, om Mols-Linien er skyld i bølgen.

Men Marianne Nielsen er ikke i tvivl om, at færgen sejlede for hurtigt på vej ind i havnen, og at det er årsagen til kæmpebølgen.

- Så jeg håber på, at de vil stå til ansvar for det, de har gjort mod mig, og at de har ændret mit liv, siger hun.